Nuori työntekijä
Voit tehdä työsopimuksen itse, kun olet täyttänyt 15 vuotta. Jos olet alle 15-vuotias, tarvitset huoltajan suostumuksen.
Työstä sovitaan neuvottelemalla työnantajan kanssa ennen työn aloittamista. Suullisestikin solmittu työsopimus on pätevä, mutta työsopimus kannattaa tehdä kirjallisesti kahtena kappaleena, joista toinen jää sinulle ja toinen työnantajalle.
Työsopimuksessa sitoudut tekemään työtä työnantajan johdon ja valvonnan alaisena palkkaa tai muuta vastiketta vastaan.
Tee työsopimus huolella
Työsopimukseen on syytä kirjata ainakin
· työnantajan ja työntekijän koti- tai liikepaikka
· työnteon alkamisajankohta
· määräaikaisen työsopimuksen peruste ja sopimuksen päättymisaika
· koeaika
· työntekopaikka
· työtehtävät
· työhön sovellettava työehtosopimus
· sovittu palkka ja palkanmaksukausi
· säännöllinen työaika
· vuosiloman määräytyminen
· irtisanomisaika tai sen määräytymisen peruste.
Koeajan enimmäispituus on kuusi kuukautta. Jos työntekijä on koeaikana ollut työkyvyttömyyden tai perhevapaan vuoksi poissa työstä, työnantajalla on oikeus pidentää koeaikaa kuukaudella kutakin työkyvyttömyys- tai perhevapaajaksoihin sisältyvää 30 kalenteripäivää kohden. Pidentämisestä on ilmoitettava työntekijälle ennen kuin koeaika päättyy.
Määräaikaisessa työsopimuksessa koeaika saa pidennyksineen olla korkeintaan puolet sopimuksen kestosta, ei kuitenkaan enempää kuin kuusi kuukautta.
Koeajan kuluessa sinä tai työnantaja voitte purkaa sopimuksen heti. Työsopimusta ei kuitenkaan saa purkaa koeajan tarkoitukseen nähden epäasiallisilla tai syrjivillä perusteilla.
Työnantajan on annettava kirjallinen selvitys työsuhteen ehdoista yli kuukauden kestävässä työsuhteessa, jolleivät ehdot käy ilmi kirjallisesta työsopimuksesta.
Huoltajasi voi purkaa tekemäsi työsopimuksen, jos siitä on vaaraa kasvatuksesi, kehityksesi tai terveytesi kannalta.
Tarkista, että palkka ja lisät maksetaan oikein
Kirjaa tekemäsi työtunnit muistiin esimerkiksi kalenteriin tai työajan seurantalomakkeeseen. Siitä voit tarkastaa tekemäsi työtunnit ja onko palkka maksettu oikein.
Palkan suuruus on yleensä määritelty alalla sovellettavassa työehtosopimuksessa. Jos alalla ei ole sovellettavaa työehtosopimusta, palkasta sovitaan työnantajan kanssa. Työstä on aina maksettava tavanomainen ja kohtuullinen palkka.
Työnantajan on annettava sinulle jokaisen palkanmaksun yhteydessä palkkalaskelma, jossa on eriteltävä mahdolliset ilta- ja sunnuntailisät sekä muut korvaukset. Vertaa tekemiäsi työtunteja palkkalaskelmaan ja tarkista, että palkkasi on maksettu oikein. Pyydä tarvittaessa työnantajalta palkanmaksun oikaisua.
Jos et pysty tekemään työtä sairauden vuoksi, sinulla on oikeus sairauslomaan. Työnantaja voi edellyttää, että toimitat lääkärintodistuksen sairaudesta johtuvasta työkyvyttömyydestä. Sairausloma voi olla palkallista. Jos sairausajan palkasta ei ole säädetty alalla sovellettavassa työehtosopimuksessa, palkka määräytyy työsopimuslain mukaan.
Työstä kertyy vuosilomaa tai voit pyytää työantajalta vapaata
Jos työtä on vähintään 14 päivänä kalenterikuukaudessa tai työtunteja tehdään kalenterikuukaudessa vähintään 35, sinulle kertyy vuosilomaa työsuhteen pituudesta riippuen joko 2 tai 2,5 arkipäivää kalenterikuukaudessa. Loma on palkallista, ja sen ajankohta on sovittava työnantajan kanssa.
Jos työtä on kaikkina kalenterikuukausina alle 14 päivää tai alle 35 tuntia, sinulla on oikeus halutessasi saada vapaata kaksi arkipäivää kultakin kalenterikuukaudelta, jonka aikana olet työsuhteessa. Sinun on ilmoitettava työnantajalle halustasi käyttää vapaata ennen lomakauden alkua. Vapaan ajalta maksetaan lomakorvausta.
Jos et ole ehtinyt pitää kertynyttä lomaa tai vapaata työsuhteen aikana, maksetaan sinulle lopputilissä vuosilomakorvaus. Sitä ei voi sisällyttää peruspalkkaan, vaan se on eriteltävä palkkalaskelmassa.
Pyydä työtodistus työsuhteen päättyessä
Määräaikainen työsopimus päättyy ilman irtisanomista työsopimukseen merkittynä viimeisenä työpäivänä. Lopputili on maksettava viimeisenä työpäivänä, ellei työnantajan kanssa ole sovittu muuta.
Työsuhteen päättyessä kannattaa aina pyytää työtodistus. Tarvitset sitä hakiessasi uutta työpaikkaa. Hakiessasi koulutukseen voit saada lisäpisteitä työtodistuksella osoitetusta työkokemuksesta.
Työntekoon voi liittyä rajoituksia
Työlainsäädäntö suojelee nuoria, alle 18-vuotiaita työntekijöitä. Sinulla ei saa teettää työtä, joka voi vahingoittaa terveyttäsi, kehitystäsi tai koulunkäyntiäsi. Myös nuorten työntekijöiden työaikoja on rajoitettu ja tietyt vaaralliset työt on kielletty nuorilta.
Muista myös perusasiat
Noudata työnantajan antamia ohjeita. Tule töihin ajoissa ja hoida työtehtäväsi, kuten on sovittu. Pidä huolta myös järjestyksestä ja siisteydestä. Käytä  työnantajan käyttöösi antamia henkilönsuojaimia ja ole muutenkin huolellinen ja varovainen työssäsi.
Muista, että epäasiallinen kohtelu ja häirintä työssä on kiellettyä.
Kysy rohkeasti neuvoa, jos et ymmärrä sinulle annettuja ohjeita. Jos huomaat vikoja tai puutteita, esimerkiksi että työvälineesi on rikki, ilmoita siitä esimiehellesi. Voit tarvittaessa ottaa yhteyttä myös työsuojeluvaltuutettuun.
Jos työstä aiheutuu sinulle tai muille työntekijöille vakavaa hengen tai terveyden vaaraa, on sinulla oikeus pidättäytyä siitä. Sinun on ilmoitettava työstä pidättäytymisestä työnantajalle niin pian kuin mahdollista.
Pyydä apua ja neuvoja
Jos sinulla on erimielisyyttä työnantajan kanssa jossain työsuhteeseen tai työntekoon liittyvässä asiassa, selvitä asiaa ensin työpaikalla. Jos työpaikalla on luottamusmies, työsuojeluvaltuutettu tai vastaava työntekijöiden edustaja, voit pyytää apua häneltä. Pyydä apua myös vanhemmiltasi. Jos asia ei selviä, saat neuvoja työsuojeluviranomaisten valtakunnallisesta puhelinneuvonnasta.

